# Rheolwr Rhaglenni Cyllid y Loteri

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | LFPM |
| Tîm: |  | Gweithrediadau – Gwasanaethau Ariannu’r Celfyddydau |
| Adrodd i: |  | Cyfarwyddwr Gweithrediadau – Gwasanaethau Ariannu’r Celfyddydau |
| Rheoli staff: |  | Swyddogion Grantiau a Gwybodaeth |
| Lleoliad: |  | Hyblyg – gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Achlysurol |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Mae rôl Rheolwr Rhaglenni Cyllid y Loteri yn un allweddol yn y tîm Gwasanaethau Ariannu. Mae'r tîm yn cynnwys Datblygu Busnes, Cymorth Busnes, Ymchwil a Gwerthuso, a'n gwasanaeth Cynghori ar Gyllid. Bydd deiliad y swydd yn cymryd cyfrifoldeb arweiniol dros gydlynu, cynllunio a chyflawni rhaglenni cyllid Loteri Cyngor Celfyddydau Cymru, gan adrodd i'r Cyfarwyddwr Gweithrediadau – Gwasanaethau Ariannu. Bydd deiliad y swydd yn gyfrifol am ddosbarthu cyllid Loteri Genedlaethol Cyngor Celfyddydau Cymru er mwyn cynnal blaenoriaethau strategol y Cyngor.

Mae ein cyllid gan y Loteri Genedlaethol yn creu cyfleoedd i sefydliadau'r celfyddydau ac ymarferwyr y celfyddydau ddatblygu eu gwytnwch, ymrwymo i ddatblygiadau cyfalaf, gweithio'n rhyngwladol, sefydlu dysgu creadigol mewn ysgolion a chanolfannau eraill, a chynorthwyo gwaith artistig newydd ledled Cymru.

### Prif gyfrifoldebau

Rhaglenni cyllid y Loteri– dylunio a rheoli rhaglenni grantiau’r Loteri, gan gynnwys:

* cadeirio cyfarfodydd asesu grantiau a gwneud penderfyniadau, a chyflwyno argymhellion i'r UDRh a'r Cyngor eu cymeradwyo
* dadansoddi dosbarthiad cronfeydd y Loteri er mwyn dod o hyd i fylchau a thueddiadau o fewn rhaglenni cyllid y Loteri, a bwydo datblygiad rhaglenni cyllid y Loteri at y dyfodol
* cynhyrchu adroddiadau cyffredin ac *ad hoc* ar gyfer y Cyfarwyddwr Gweithrediadau a'r UDRh, paratoi dadansoddiadau ariannol a dadansoddiadau eraill o raglenni cyllid y Loteri
* dylunio rhaglenni cyllid y Loteri wedi eu targedu sy'n gadarn eu heffaith.

Cysylltiadau **–** hybu cylch oes rhaglenni cyllid y Loteri, gan gynnwys:

* sicrhau bod canllawiau perthnasol yn cael eu paratoi ar gyfer pob un o'n rhaglenni cyllid y Loteri
* sicrhau bod canllawiau'n cael eu cyfleu mewn ffyrdd sy'n canolbwyntio ar feysydd lle nad oes cynrychiolaeth ddigonol yn ein gwaith, gan gofleidio a hyrwyddo gwaith cydraddoldeb y sefydliad
* manteisio ar botensial y cyfryngau cymdeithasol i gyfleu'r cyfleoedd y mae ein rhaglenni Loteri’n eu cynnig
* hyrwyddo effaith ein cyllid Loteri ledled Cymru trwy gyflwyno adroddiadau a chyflwyniadau ysgrifenedig.

Rheoli risg – sicrhau bod risgiau posibl yn cael eu clustnodi, eu rheoli a'u cofnodi er mwyn adrodd arnynt.

Rheoli – bod yn atebol am ddefnydd effeithiol a phriodol o adnoddau ariannol, dynol a ffisegol o fewn maes gwaith, gan gynnwys rheoli, cynorthwyo a mentora'r Swyddogion Grantiau a Gwybodaeth er mwyn sicrhau bod:

* galwadau, gohebiaeth ac ymholiadau yn cael eu hateb mewn ffordd amserol ac effeithlon
* canllawiau'r loteri a dogfennau ymgynghori yn cael eu paratoi mewn ffordd effeithlon a chywir gan sicrhau safonau uchel
* cyngor allanol yn cael ei ddarparu trwy weithdai ac achlysuron
* prosesau ymgeisio am grantiau yn cael eu symleiddio a'u gwneud yn hollol hygyrch.

Cyngor a gwybodaeth arbenigol - cynnig gwybodaeth a chyngor arbenigol am raglenni cyllid y Loteri ar gyfer cydweithwyr, partneriaid ac ymgeiswyr.

Eiriolaeth – hybu proffil Cyngor Celfyddydau Cymru a'r gweithgareddau y mae'n eu cynnal trwy ddefnyddio dulliau cymysg.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Gwybodaeth gadarn am weithdrefnau swyddfa, cynnal a chadw cronfeydd data, a chadw cofnodion * Profiad o weithdrefnau cyllid grant mewn sefydliad yn y sector cyhoeddus / sefydliad elusennol | * Gwybodaeth am feddalwedd rheoli grantiau |
| **Sgiliau** | * Sgiliau TG a gweinyddu datblygedig iawn * Sgiliau rhyngbersonol da â'r gallu clir i weithredu mewn rôl sy'n darparu arweiniad a chyngor ar gyfer arweinwyr a rheolwyr uwch |  |
| **Profiad** | * Profiad clir o reoli staff * Profiad o ddefnyddio systemau a/neu gronfeydd data rheoli data/gwybodaeth * Profiad o ddrafftio cyllidebau, dadansoddiadau a chanllawiau | * Profiad o weithredu a rheoli gwasanaeth cynghori yn y sector cyhoeddus |
| **Nodweddion** | * Arwain y tîm yn rhagweithiol i gyflawni amcanion, a bod yn hyblyg ac yn ystwyth at yr anghenion sy'n datblygu o fewn y tîm * Ymrwymiad i gyfleoedd cyfartal ac ymwybyddiaeth ohonynt * Y gallu i gadw'n gyfoes â pholisïau a mentrau newydd ac awgrymu gwelliannau * Y gallu i flaenoriaethu a chynllunio'ch gwaith eich hun, gan weithio o'ch menter eich hun i wneud penderfyniadau o fewn fframwaith sefydlog * Y gallu i gyfathrebu'n glir, gyda thact a doethineb, gan gynnwys cyfleu ffeithiau a gwybodaeth sy'n ymwneud â cheisiadau a phroblemau manwl * Sgiliau cyfathrebu rhagorol wrth siarad ac wrth ysgrifennu a'r gallu i fod yn eiriolwr effeithiol, hygred a darbwyllol wrth feithrin a chynnal perthnasau effeithiol yn fewnol ac yn allanol * Hyderus, awdurdodol a threfnus * Y gallu i weithio'n effeithiol o dan bwysau * Ymrwymiad i safonau uchel o ran gofal cwsmeriaid * Y gallu a'r parodrwydd i deithio'n achlysurol ar draws Cymru a'r DU | * Brwdfrydedd dros y celfyddydau, yn enwedig yng Nghymru |
| **Y Gymraeg** | * Rhuglder yn y Gymraeg (ysgrifenedig a llafar) |  |